Нобэ
УФ-м и Тенджыз ФIыцIэ флотым и махуэщ. 1783 гъэм тенджыз ФIыцIэм къыщызэрагъэпэщащ Урысей флотыр.
1754 гъэм пащтыхь гуащэм, Пётр Езанэм ипхъу Елизаветэ, унафэ ищIащ Урысейм япэ къэрал банк къыщызэгъэпэщыным теухуауэ.
1829 гъэм Пушкин Александр Москва кърагъэкIри, Кавказым щызауэ дзэм хагъэхьащ.
1836 гъэм Урысейм ухуэн щыщIадзащ къэралым щыяпэ гъущI гъуэгур, Петербург — Царское Село — Павловск щIыпIэхэр зэпызыщIэнур. Километр 26-рэ зи кIыхьагъ а гъуэгур къызэIуахат 1837 гъэм щэкIуэгъуэм и 11-м.
1888 гъэм Бразилием къыщащтащ цIыхухэр ягъэпщылIу мыдэным теухуа унафэ.
1913 гъэм Дзэлыкъуэ мэкъумэшыщIэхэм зыкъыщаIэтащ.
1921 гъэм ЦIыхубэ комиссархэм я советым унафэ ищIащ цIыхухэм зыщагъэпсэхуну, я узыншагъэм щыкIэлъагъэплъыну унэхэр РСФСР-м къыщызэIухыным теухуауэ.
1927 гъэм Киев къыщызэрагъэпэщащ «Динамо Киев» футбол командэр.
1950 гъэм Инджылызым и Сильверстоун къалэм япэу щекIуэкIащ «Формула-1» къызэдэжэхэр. Иджы ахэр дуней псом цIэрыIуэ дыдэ щыхъуащ.
1958 гъэм Швейцарием щыщ инженер Георг де Местраль иратащ зэгуэблэ зэкIэрызыгъапщIэр къызэригупсысам, абыкIэ сату ищI зэрыхъунум щыхьэт техъуэ тхылъ.
1991 гъэм Урысейпсо къэрал телерадиокомпанием (ВГРТК) лэжьэн щIидзащ. А махуэм япэу эфирым кIуауэ щытащ «Вести» хъыбарегъащIэ нэтынри.
2000 гъэм Урысейм и Президент Путин Владимир и унафэкIэ къызэрагъэпэщащ федеральнэ щIыналъихрэ УФ-м и Президентым и лIыкIуэу абыхэм щыIэнухэм я IуэхущIапIэхэмрэ.
Урысеипщ, дзэзешэ цIэрыIуэ Невский Александр къызэралъхурэ илъэс 808-рэ ирокъу.
ТхакIуэ, КъБР-м щэнхабзэмкIэ щIыхь зиIэ и лэжьакIуэ Гъубж Мухьэдин къызэралъхурэ илъэси 107-рэ ирокъу.
Урысейм и ЛIыхъужь Къардэн Уэхьид къызэралъхурэ илъэс 96-рэ ирокъу.
УФ-м щIыхь зиIэ и ухуакIуэ, УФ-м щIыхь зиIэ и гъуэгу- ухуэ, «Мостстрой» ОО-м и генеральнэ директору щыта Джэрыджэ Къанщобий и ныбжьыр илъэс 81-рэ ирокъу.
Совет кхъухьлъатэзехуэ-космонавт, Совет Союзым тIэунейрэ и ЛIыхъужь Джанибеков Владимир и ныбжьыр илъэс 78-рэ ирокъу.
Урысей политик, Кемеровэ областым и губернатору илъэс куэдкIэ лэжьа Тулеев Аман и ныбжьыр илъэс 76-рэ ирокъу.
США-м щыщ уэрэджыIакIуэ, композитор цIэрыIуэ Уандер Стиви и ныбжьыр илъэс 70 ирокъу.
КъБР-м щIыхь зиIэ и артист Зеущэ Iэуес и ныбжьыр илъэс 55-рэ ирокъу.
УсакIуэ, драматург, УФ-м и драматургхэм я зэпеуэм и лауреат, «Горянка» газетым и редактор нэхъыщхьэ Къаныкъуэ Заринэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэрмахуэм градус 20 — 23-рэ, жэщым градус 11 — 14 щыхъунущ.
